**Høringssvar vedr. Lokalplan 12-030-0003**Vindmøller i Tjæreborg Enge

***Darum lokalråds holdning til udskiftning af vindmøllerne i Tjæreborg Enge:***

Darum lokalråd går ind for grøn energi og dermed for vindmølleenergi. Vel at mærke vindmøller placeret, så de generer mennesker, dyr, natur og kulturhistorie mindst muligt.

Darum Lokalråd er bekymret for at alle nævnte elementer vil blive påvirket i mere eller mindre grad af de påtænkte kæmpestore vindmøller. Tjæreborg Enge ligger i et enestående og naturfølsomt område (marsken og lige op af Nationalpark Vadehavet og Unesco Verdensarv), hvor de påtænkte 180 m høje vindmøller med blinkende lys vil dominere landskabsbilledet og ændre naturoplevelsen markant.

Som bosiddennde i St. Darum er de røde lys på vindmøllerne i Måde overordentlig tydelige om aftenen. De lyser meget op på de omkring 12 km`s afstand, der er til St. Darum. Her ses lyset dog på baggrund af en oplyst Esbjerg by. Etableres der 4 stk. 180 m høje vindmøller beliggende indenfor 3-4 km`s afstand af St. Darum, vil lysene virke endnu mere dominerende. Især på baggrund af en mørk nattehimmel.

Darum Lokalråd er derfor imod, at der ved Tjæreborg Enge opsættes så høje vindmøller, at der skal lys på.

**Darum lokalråd og lokalsamfundet har differencierede holdninger til store vindmøller:**

* Dele af lokalrådet mener, at det vil give et mere roligt udseende med færre store vindmøller (dog skal de maximalt være 150 m pga. lyset.)
* Dele af lokalrådet finder det uhensigtsmæssigt at placere høje vindmøller så tæt på bebyggelse, at vindmøllefirmaet har pligt til at opkøbe 73 ejendomme, såfremt ejerne måtte ønske det. Der udtrykkes betænkelighed ved, hvad det vil kunne betyde for et velfungerende lokalsamfund og en fortsat tilflytning dertil, at 438 husstande bliver så påvirket af de høje møller, at de vil kunne søge økonomisk kompensation. En af Esbjerg Kommunes visioner er netop øget tilflytning til kommunen og til kommunens lokalsamfund.
* En del af lokalrådets medlemmer forundres over, at det kan betragtes som grøn og bæredygtig energi at udskifte de nuværende vindmøller, når de har mange gode og funktionelle leveår tilbage.
* Mange Darum-borgere bruger området ved og omkring Sneum Sluse som et rekreativt område.
Her vil de store vindmøller og især lysene på møllerne ændre naturoplevelsen markant. Blandt andet vil den flotte aftenhimmel blive meget påvirket af de gennemtrængende røde lys. En projektgruppe fra Darum og Sneum-Tjæreborg lokalråd arbejder netop nu med at optimere de mange besøgendes naturoplevelse ved Sneum Sluse (i et samarbejde med Nationalpark Vadehavet og støttet af Esbjerg Kommune). De påtænkte vindmøller vil påvirke naturoplevelsen negativt pga. af deres dominans i natur- og kulturlandskabet.

Dele af lokalrådet er derfor imod, at der opsættes så høje vindmøller i denne unikke natur.

Med venlig hilsen

**Darum Lokalråd**
*Formand Helle Ertmann*lokalraad@darum.dk | T: 28 34 94 35